בקרמן בחן את אופן השיח במפגשים (encounters) בין סטודנטים יהודים ופלסטינים. ממצאיו הראו כי לאום ולאומיות מהווים שיח דומיננטי במפגש היהודי פלשתיני אשר מוביל לחלוקה מקובעת לזהויות לאומיות נפרדות ובלתי משתנות. למרות האמור, כאשר במפגש ניתן מקום לשיח של תרבות משתתפי הקבוצה מסוגלים לייצר הבחנות פנים קבוצתיות מעבר ללאומיות כגון הבחנה כי בחברה היהודית יש חלוקה לדתיים וחילוניים או אשכנזים ומזרחים, ובחברה הערבית מבחינים בין אסלם לערביות. לראוי לציין, כי מגמה זו מתרחשת במפגש אך בסופו של דבר המשתתפים במפגש חוזרים לשיח הדומיננטי אודות הלאומיות (Bekerman 2002, 2009). ממצאי מחקריו של בקרמן מלמדים אודות דומיננטיות הלאום במפגש מתוכנן (planned ) לאור האמור, חשוב להבין האם דומיננטיות הלאום נשמרת גם כאשר המגע (contact) מתרחש במציאות יום יומית דוגמת מקומות עבודה והאם מתאפשרת ההבחנה הפנים קבוצתית בשני הלאומים (היהודי והפלשתיני).

חלק גדול מהמחקרים שבחנו מגע בין קבוצתי התבססו על השערת המגע Contact Hypothesis שהגה Allport (1954). עפ"י השערת המגע פעילות משותפת בין קבוצות , הכוללת חוויות משותפות חיוביות תוביל למיתון תפישות סטריאוטיפיות שליליות, תאפשר הבעת עמדות שונות באופן גלוי ופתוח ותשפר את היחסים בינהן. לדבריו, המגע הבין קבוצתי ישפר את יחסי הקבוצות רק כאשר יתקיימו ארבעה תנאים: היכרות המבוססת על מגע בין אישי מתמשך (בין חברי בקבוצות השונות); שיתוף פעולה בין הקבוצות מתקיים לשם השגת מטרה משותפת; הקבוצות בעלות סטאטוס שווה בעת המגע הבין קבוצתי; קיימת תמיכה מוסדית למגע הבין קבוצתי.

לאור האמור, גם במידה ופרטים מקבוצות חברתיות שונות מתייחסים ותופשים את המציאות באופן שונה בשל השקפה אחרת לאור השונות (variety) היא תוכל על פי השערת המגע, להוות השפעה חיובית על מערכות היחסים, התנהגויות הדדיות בין חבריה ובחינת המציאות באופן כוללני יותר כאשר תתקיים פעילות משותפת. פעילות זו, תמתן דעות קדומות אודות הקבוצה האחרת, תאפשר הבעת עמדות שונות ובכך תשפר את מערכות היחסים הבין קבוצתיים

מסקנה דומה עולה מתוך מחקרים שבחנו את קבוצות המפגש במודלים השונים; התפישות והעמדות של המשתתפים בקבוצות (משני הצדדים) אמנם הפכו לחיוביות יותר, אך שינויים אלה היו בטווח הקצר בלבד ולא לטווח הארוך (Salomon, 2006).

Zuma (2014) התחקה אחר המחקר אודות תיאורית המגע וחיזק את הנאמר לעיל. הוא הוסיף והדגיש כי תיאוריית המגע עוסקת במיוחד בהפחתה של דעות קדומות ולא בהבנת היחסים והמתחים הבין קבוצתיים. הווה אומר, הפחתת דעות קדומות הוא רק אלמנט אחד בשיפור מערכות יחסים בין קבוצות. היבטים נוספים הקשורים למוטיבציה למגע שנפגעה עקב קונפליקט עיקש, יחסי כוח לא מאוזנים ותחושת העדר הוגנות מסייעים אף הם להבין לעומק את מערכות היחסים והמתחים הבין קבוצתיים. אי לכך, מעניין להבין כיצד כלל הממדים שהוצגו לעיל משפיעים על התנהגותם ותפישותיהם של חברי קבוצות שהמגע ביניהן נכפה עליהם ומצריך שיתוף פעולה מתמשך במסגרת קבוצה שפועלת בקונטקסט של חברה ובה קונפליקט עיקש.